paragraph_text: U Dubrovniku je 1521. na palači Divona prema nacrtu izradio reljef s Kristovim inicijalima, okruženim vijencima i anđelima: taj je reljef jedan od najljepših renesansnih reljefa u Dubrovniku, a jer se na njemu zapažaju neka obilježja francuskoga renesansnog kiparstva, može se pretpostaviti da se Beltrand Gallicus školovao u nekoj većoj kiparskoj radionici u svojoj domovini. Izradio je medaljon u reljefu na palači Sponza. Od 1534. do 1536. u vojnoj je službi Dubrovačke Republike već kao stručnjak za topništvo ("bombardarius"). U Dubrovniku se oženio domaćom djevojkom Venerandom, kćerkom Korčulanina Antuna.